Virallinen lehti nro C 187 , 16/06/1998 s. 0025



KIRJALLINEN KYSYMYS E-3604/97 komissiolle esittäjä(t): Franz Linser (NI) (13. marraskuuta 1997) Aihe: Euroopan laajuiset verkot - Brenner - Basis -tunneli Itään laajentumista valmisteltaessa yksi painopisteistä näyttää olevan itä-länsi -suuntaiset Euroopan laajuiset verkot. Tämä asia tuli esille mm. Helsingissä (23. - 25. kesäkuuta 1997) järjestetyssä liikennekonferenssissa. EU luokitteli uudestaan Euroopan laajuisten verkkojen yhteydessä Brenner - Basis -tunnelin ensisijaiseksi hankkeeksi. Voiko komissio vahvistaa, että 1. suunnitellussa aikataulussa ei tapahdu muutoksia, ja että 2. itään laajentumisen valmistelut eivät aiheuta muutoksia rahoitussuunnitelmiin? Komission jäsenen Neil Kinnockin komission puolesta antama vastaus (16. tammikuuta 1998) München-Verona -rautatiehanke (Brenner-akseli) on osa pohjois-eteläsuuntaista suurnopeusjuna-yhdistelmäliikennehanketta, joka käsittää Berliinin ja Nürnbergin välisen sekä Münchenin ja Veronan välisen osuuden. Kokonaisuudessaan hanke on yksi niistä 14 liikenteen alan hankkeista, jotka Essenissä vuonna 1994 kokoontunut Eurooppa-neuvosto määritteli ensisijaisen tärkeiksi. Näitä ensisijaisia hankkeita ei ole muutettu tai lykätty. Komission tietojen mukaan ei ole myöskään syytä olettaa, että itään laajentumisen valmistelut aiheuttaisivat muutoksia kyseisen hankkeen aikataulussa tai rahoituksessa. Hankkeeseen osallistuvat jäsenvaltiot olivat alusta alkaen yksimielisiä Brenner-akselin rakennuttamisesta siten, että kapasiteetti riittää aina vastaamaan tarvetta. Tekniset tutkimukset Itävallan Innin laakson rautatieosuuden rakentamisesta neliraiteiseksi etenevät hyvin. Alempien osuuksien esityöt aloitetaan vuonna 1998. Suunniteltuun Brennerin solan alittavaan tunnelihankkeeseen osallistuvat jäsenvaltiot ovat jo suorittaneet kattavia taloudellisia ja teknisiä toteutettavuustutkimuksia, jotka ovat huomattavasti edistäneet päätöksentekoprosessia. Joulukuussa 1997 komissio hyväksyi yhdessä asianomaisten liikenneministereiden kanssa joukon toimenpiteitä, jotka liittyvät hankkeen valmistelujen seuraavan vaiheen käynnistämiseen. Euroopan laajuisiin verkkoihin kuuluvien hankkeiden rahoitus on hankkeisiin osallistuvien jäsenvaltioiden vastuulla. Yhteisön tuki saa olla enintään 10 prosenttia yhdenkään hankkeen kustannuksista. Tähän päivään saakka kaikki arvoisan parlamentin jäsenen viittaamaan hankkeeseen liittyvät tekniset tutkimukset ja toteutettavuustutkimukset on toteutettu suunnitelmien mukaisesti niin aikataulun kuin sisällönkin osalta. Tätä odotetaan myös tulevilta teknisiltä tutkimuksilta sekä Itävallan Innin laakson osuudella tehtäviltä töiltä. Euroopan yhteisö on myöntänyt taloudellista tukea tähän mennessä tehdyille teknisille tutkimuksille ja toteutettavuustutkimuksille Euroopan laajuisten liikenneverkkojen määrärahoista. Lisäksi komissio avustaa hankkeeseen osallistuvien jäsenvaltioiden yhteistyön yhteensovittamisessa Brennerin tunnelihankkeen asteittaisissa valmisteluissa ja toteuttamisessa. Komissio myös tukee tässä yhteydessä tutkimuksia mahdollisesta julkisen ja yksityisen sektorin yhteisestä rahoitus- ja kehittämisyhteistyöstä Brennerin tunnelin toteuttamiseksi.